CELEX: 52018PC0653
Language: ro
Date: 2018-09-20
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 20.9.2018
            COM(2018) 653 final
            2018/0335(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
               
               
                  Prin scrisoarea înregistrată de Comisie la 22 mai 2018, Slovenia a solicitat permisiunea de a continua scutirea de la plata TVA a persoanelor impozabile a căror cifră de afaceri anuală nu depășește 50 000 EUR. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 25 iunie 2018, cu privire la cererea înaintată de Slovenia. Printr-o scrisoare datată 26 iunie 2018, Comisia a înștiințat Slovenia că dispune de toate informațiile necesare pentru a examina cererea.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și posibilitatea scutirii persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA-ul aferent achizițiilor sale.
               
               
                  În conformitate cu articolul 287 punctul 15 din Directiva TVA, Slovenia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 25 000 EUR.
               
               
                  Prin Decizia de punere în aplicare 2013/54/UE a Consiliului
                     1
                  , Consiliul a autorizat Slovenia să scutească de la plata TVA persoanele impozabile a căror cifră de afaceri anuală nu depășește 50 000 EUR. Această decizie a fost prelungită până la 31 decembrie 2018 prin Decizia de punere în aplicare (UE) 2015/2089 a Consiliului
                     2
                  . Această măsură este opțională pentru persoanele impozabile, care pot întotdeauna să opteze pentru regimul normal de TVA. 
               
               
                  Slovenia solicită o prelungire a acestei măsuri. Potrivit informațiilor furnizate de Slovenia, la sfârșitul anului 2017, aproximativ 48 % din persoanele înregistrate în scopuri de TVA aveau o cifră de afaceri impozabilă mai mică de 50 000 EUR, iar veniturile din TVA generate de acestea reprezentau doar 1 % din totalul veniturilor din TVA din care 0,3 % era reprezentat de persoane impozabile având o cifră de afaceri impozabilă sub 25 000. În plus, numărul de persoane impozabile înregistrate în scopuri de TVA cu un plafon cuprins între 25 000 EUR și 50 000 EUR a scăzut de-a lungul anilor, începând din 2013, ceea ce înseamnă că un număr tot mai mare de întreprinderi mici beneficiază de măsura de simplificare.
               
               
                  Din informațiile furnizate de Slovenia reiese că impactul măsurii asupra veniturilor fiscale din TVA colectate în etapa consumului final este neglijabil.
               
            
            
               Prin urmare, se propune prelungirea derogării pentru o nouă perioadă limitată, până la data de 31 decembrie 2021. Comisia a lansat de curând o propunere
                  3
                care modifică articolele 281-294 din Directiva 2006/112/CE care reglementează regimul special pentru întreprinderile mici. Astfel, este posibil ca o directivă de modificare a articolelor respective să intre în vigoare și să stabilească o dată de la care statele membre trebuie să aplice dispozițiile de drept intern pentru punerea în aplicare a acesteia. În cazul în care această dată este stabilită înainte de expirarea derogării la 31 decembrie 2021, prezenta decizie ar trebui să nu se mai aplice.
            
            
               •Coerența cu dispozițiile existente în domeniul de politică
            
            
               Derogări similare au fost acordate și altor state membre. Luxemburgului
                  4
                i s-a acordat un prag de 30 000 EUR, Poloniei
                  5
                și Estoniei
                  6
                un prag de 40 000 EUR, Italiei
                  7
                un prag de 65 000 EUR, Croației
                  8
                un prag de 45 000 EUR, Letoniei
                  9
                un prag de 40 000 EUR și României
                  10
                un prag de 88 500 EUR. 
            
            
               Derogările de la Directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  11
                și în Programul de lucru al Comisiei pentru 2017
                  12
               , propunerea Comisiei referitoare la regimul pentru IMM-uri
                  13
                a fost prezentată recent.
            
            
               Prin urmare, se propune acordarea măsurii de derogare până la 31 decembrie 2021 sau până la data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă care modifică articolele 281-294 din Directiva 2006/112/CE. 
            
            
               •Coerența cu alte politici ale Uniunii
            
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică» – Un « Small Business Act » pentru Europa”
                  14
               , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din Directiva TVA. 
            
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la cererea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Prezenta propunere se bazează pe cererea făcută de Slovenia și vizează doar acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului vizează prelungirea cu încă trei ani a unei măsuri de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 50 000 EUR și, prin urmare, are un impact potențial pozitiv asupra reducerii sarcinii administrative a întreprinderilor și a administrației fiscale, fără a avea un impact major asupra totalului veniturilor din TVA. Având în vedere domeniul de aplicare restrâns al derogării și aplicarea sa limitată în timp, impactul măsurii va fi, în orice caz, limitat.
               
            
            
               4.IMPLICAȚII BUGETARE
            
            
               
                  Propunerea nu are implicații asupra bugetului UE, deoarece Slovenia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului.
               
            
            
               5.ALTE ELEMENTE
            
            
               
                  Propunerea include o clauză de limitare în timp; derogarea expiră automat. 
               
            
         
         
            
               2018/0335 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  15
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu punctul 15 al articolului 287 din Directiva 2006/112/CE, Slovenia este autorizată să scutească de la plata taxei pe valoarea adăugată (TVA) persoanele impozabile a căror cifră de afaceri anuală nu depășește 25 000 EUR.
            
            
               (2)Prin Decizia de punere în aplicare 2013/54/UE a Consiliului
                  16
                , Slovenia a fost autorizată să acorde, până la 31 decembrie 2015 și prin derogare de la punctul 15 al articolului 287 din Directiva 2006/112/CE, o scutire de la plata TVA persoanelor impozabile a căror cifră de afaceri anuală nu depășește 50 000 EUR. Prin Decizia de punere în aplicare (UE) 2015/2089 a Consiliului
                  17
               , aplicarea Deciziei 2013/54/UE a fost prelungită până la 31 decembrie 2018.
            
            
               (3)Prin scrisoarea înregistrată de Comisie la 22 mai 2018, Slovenia a solicitat permisiunea de a continua scutirea de la plata TVA a persoanelor impozabile a căror cifră de afaceri anuală nu depășește 50 000 EUR.
            
            
               (4)În conformitate cu articolul 395 alineatul (2) al doilea paragraf din Directiva 2006/112/CE, Comisia a transmis cererea Sloveniei către celelalte state membre, prin scrisoarea din 25 iunie 2018. Printr-o scrisoare datată 26 iunie 2018, Comisia a înștiințat Slovenia că dispune de toate informațiile necesare pentru a examina cererea.
            
            
               (5)Potrivit informațiilor furnizate de Slovenia, la sfârșitul anului 2017, aproximativ 48 % din persoanele înregistrate în scopuri de TVA aveau o cifră de afaceri impozabilă mai mică de 50 000 EUR, iar veniturile din TVA generate de acestea reprezentau doar 1 % din totalul veniturilor din TVA din care 0,3 % era reprezentat de persoane impozabile având o cifră de afaceri impozabilă sub 25 000.
            
            
               (6)Dat fiind că pragul mai ridicat a avut ca efect reducerea obligațiilor în materie de TVA ale întreprinderilor mici, care pot opta în continuare pentru regimul normal de TVA în conformitate cu articolul 290 din Directiva 2006/112/CE, Slovenia ar trebui să fie autorizată să prelungească măsura pentru o nouă perioadă limitată până la 31 decembrie 2021.
            
            
               (7)Articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri și, ca atare, este posibilă intrarea în vigoare a unei directive care modifică respectivele articole și care fixează o dată de la care statele membre trebuie să aplice dispoziții naționale anterioară datei de expirare a perioadei de valabilitate a derogării, și anume 31 decembrie 2021. În acest caz, aplicarea prezentei decizii ar trebui să înceteze.
            
            
               (8)Derogarea nu are impact asupra resurselor proprii ale Uniunii provenind din TVA, deoarece Slovenia efectuează un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  18
               . 
            
            
               (9)Prin urmare, Decizia de punere în aplicare 2013/54/UE ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               La articolul 2 din Decizia de punere în aplicare 2013/54/UE, al doilea paragraf se înlocuiește cu următorul text:
            
            
               „Decizia se aplică de la 1 ianuarie 2019 până la data care survine prima dintre următoarele două date:
            
            
               (a)
                     31 decembrie 2021; 
            
            
               (b)
                     data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă care modifică articolele 281-294 din Directiva 2006/112/CE care reglementează regimul special pentru întreprinderile mici.”
            
            
               Articolul 2
            
            
               Prezenta decizie se adresează Republicii Slovenia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p.15).
               
               
                  
                     (2)
                  
                        Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107). 
               
               
                  
                     (3)
                  
                        Propunere de Directivă a Consiliului de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici, 18.1.2018, COM(2018) 21 final.
               
               
                  
                     (4)
                  
                        Decizia de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7). 
               
               
                  
                     (5)
                  
                        Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (6)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (7)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (8)
                  
                        Decizia de punere în aplicare (UE) 2017/1768 a Consiliului din 25 septembrie 2017 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 250, 28.9.2017, p. 71).
               
               
                  
                     (9)
                  
                        Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 342, 21.12.2017, p. 8).
               
               
                  
                     (10)
                  
                        Decizia de punere în aplicare (UE) 2017/1855 a Consiliului din 10 octombrie 2017 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 19).
               
               
                  
                     (11)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE – Momentul deciziei, Bruxelles, 7.4.2016, COM(2016)148 final.
               
               
                  
                     (12)
                  
                        Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (13)
                  
                        Propunere de Directivă a Consiliului de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici, 18.1.2018, COM(2018) 21 final.
               
               
                  
                     (14)
                  
                        COM(2008)394 din 25 iunie 2008.
               
               
                  
                     (15)
                  
                        JO 347, 11.12.2006, p. 1.
               
               
                  
                     (16)
                  
                        Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p. 15).
               
               
                  
                     (17)
                  
                        Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107). 
               
               
                  
                     (18)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).